ആദിവാസി യുവാക്കള്ക്കായി മണ്ണുമാന്തിയന്ത്രം ഉപയോഗിച്ച് തിരച്ചില് ചെമ്മണാമ്ബതി: കാണാതായ ആദിവാസി യുവാക്കള്ക്കായി മണ്ണുമാന്തിയന്ത്രം ഉപയോഗിച്ച് തിരച്ചില് നടത്തി. ചപ്പക്കാട് ആദിവാസി കോളനി സ്വദേശികളായ സാമുവല് സ്റ്റീഫന് 28, മുരുകേശന് 28 എന്നിവരെയാണ് ആഗസ്റ്റ് 30ന് രാത്രി പത്തോടെ കാണാതായത്. രണ്ടു മാസത്തോളമായി പൊലീസ് നടത്തുന്ന തിരച്ചിലിെന്റ ഭാഗമായാണ് സമീപത്തെ സ്വകാര്യ തോട്ടങ്ങളില് മണ്ണുമാന്തിയന്ത്രം ഉപയോഗിച്ച് തിരച്ചില് നടത്തിയത്. രണ്ടു മാസങ്ങള്ക്കു മുമ്ബ് 26 മഴക്കുഴികള് സ്വകാര്യ തോട്ടങ്ങളില് നിര്മിച്ചതായുള്ള വിവരത്തെ തുടര്ന്നാണ് തിരച്ചില് നടന്നതെന്ന് സര്ക്കിള് ഇന്സ്പെക്ടര് എ. വിപിന്ദാസ് പറഞ്ഞു. കിണറുകള്, കൊക്കര്ണികള് എന്നിവയില് അഗ്നിശമന സേന തിരച്ചില് നടത്തിയിരുന്നു. സ്വകാര്യ തോട്ടത്തിലെ ജീവനക്കാരനായ സ്റ്റീഫന് വീട്ടിലെത്തി തിരിച്ച് 30ന് രാത്രി 10ന് സുഹൃത്ത് മുരുകേശനുമായി തോട്ടത്തിലേക്ക് പോയതിനു ശേഷം ഇരുവരെയും ആരും കണ്ടിട്ടില്ല. വീട്ടില് നിന്നിറങ്ങി അര മണിക്കൂറിനകം മൊബൈല് ഫോണ് ഓഫായതായി പൊലീസ് അന്വേഷണത്തില് കണ്ടെത്തി. മെറ്റല് ഡിറ്റക്റ്റര് ഉപയോഗിച്ച് സ്വകാര്യ തോട്ടങ്ങളില് മൊബൈലിനായും പരിശോധന നടത്തി.ഓഫായ പ്രദേശം ലൊക്കേഷന് മനസ്സിലാക്കിയാണ് തിരച്ചില് നടത്തിയത്. കിണറുകളിലും ചുള്ളിയാര് ഡാമിലും പരിശോധന നടത്തി. നാട്ടുകാരും ബന്ധുക്കളും നല്കുന്ന വിവരങ്ങള് അനുസരിച്ചാണ് തിരച്ചില്. യുവാക്കളുടെ പടം സഹിതം തമിഴ്, മലയാളം, ഇംഗ്ലീഷ് ഭാഷകളില് ലുക്ക്ഔട്ട് നോട്ടീസും പൊലീസ് പുറപ്പെടുവിച്ചു. തിരച്ചിലില് ഇതുവരെ ഒന്നും കണ്ടെത്താന് കഴിഞ്ഞില്ലെന്ന് സി.ഐ എ. വിപിന്ദാസ് പറഞ്ഞു.